《约潮歌》
明代·郑铭

窅窅黄云洞，嵂屼厓门山。今古潮汐环其间，朝暮嘘吸时往还。

吐吞乌兔不计岁与月，渔歌欸乃远近明灭芦花湾。

惠魁老人兴不浅，放步潮头作游衍。旦日高歌夕鼾眠，潮神要约同岁年。

眼空不见天地大，脱略边幅能江边。卢肇子，海潮赋，月离日入穷毫素。

高论自诧极天人，臆说茫茫失其故。争似海门封山潮候者，月加卯午亡离舍。

变化伸缩弦望间，昼夜潮平非假借。我之一身备天地，变理师资还二气。

仁义周流信亦随，睇波洪潮岂其二。日月至焉，天地斯异。

重为告语海潮云，一心与尔同朝曛。高楣钜榜终顾諟，便是希夷向上人。

作者简介：广平府邯郸人。天顺八年进士。授监察御史。成化二年，巡山海关，继巡陕西茶马，皆有清政。寻按苏松，击贪暴，奖善良，升山东按察司副使。以性不阿比，为宦官所谮，左迁山西参议。后得直，擢本省右布政使。以老乞归卒。